再韻答周宰
作者：蕭立之
朝代：宋

paragraphs: 天孫失眠錦機墮，剪落溪藤不論箇。
神光下照茅屋東，驚倒閑庭馬韉座。
我如寒蜩吟樹間，時來有啄不得閑。
塗烟抹墨學梳洗，敢與媚嫵爭彎環。
天畿雨乾顧憂重，剪爪桑林勞帝夢。
却傳賀表通銀臺，小臣拜舞驩雷動。
銀茄欲實豆亦花，一鮑已屬窮吟家。
莫將蘇合比糞土，隔簾不是催花雨。